ຍາ​ນາງ​ຊັນ​ນີ ປັນ​ຍາ​ນຸ​ວົງ ​ຣູ​ເບັກ ທະ​ນາຍ​​ຄວາມ​ ຂອງ​ລັດຄາ​ໂຣ​ໄລ​ນາ​ເໜືອ ສະ​ໝັກ ເລືອກ​ຕັ້ງ ​ເປັນຜູ້​ພິ​ພາກ​ສາ
ຍານາງຊັນນີ ປັນຍານຸວົງ ຣູເບັກ ລູກ​ສາວ​ອົບ​ພະ​ຍົບລາວ ​ທີ່ກາຍ​ມາ​ເປັນ ທະນາຍຄວາມ​ຂອງ​ລັດ ແລະຫົວໜ້າ ຫ້ອງການ​ຄວບ​ຄຸມ ​ຜູ້ກະທຳຜິດດ້ານຢາເສບຕິດ ສະ​ໝັກ​ເປັນ​ຜູ້​ພິ​ພາກ​ສາ ໃນ​ລັດ​ຄາ​ໂຣ​ໄລ​ນາ​ເໜືອ.
ສະບາຍດີ ທ່ານຜູ້ຟັງທີ່ເຄົາລົບ ໃນລາຍການຊີວິດຊາວລາວປະຈຳແລງວັນພະຫັດມື້ນີ້ ເຮົາຈະພາທ່ານໄປຮູ້ຈັກ ກັບຍານາງຊັນນີ ປັນຍານຸວົງ ຣູເບັກ ຄົນອາເມຣິກັນເຊື້ອສາຍ ລາວທີ່ເປັນທະນາຍຄວາມຂອງລັດ ແລະຫົວໜ້າຫ້ອງການຄວບຄຸມພວກມີຄວາມຜິດ ດ້ານຢາເສບຕິດ ຍານາງຊັນນີໄດ້ປະຕິບັດໜ້າທີ່ມາກວ່ານຶ່ງທົດສະວັດແລ້ວ ເວລານີ້ສະ ໝັກເປັນຜູ້ພິພາກສາ ປະຈຳເຂດເມືອງເມັກເຄລັນເບີກ (Mecklenburg) ລັດຄາໂຣໄລ ນາເໜືອ ແລະກຳລັງໂຄສະນາຫາສຽງເລືອກຕັ້ງ ໃນເດືອນພະຈິກຈະມາເຖິງນີ້ ອັນດັບ ຕໍ່ໄປ ກິ່ງສະຫວັນ ຈະເອົາການໂອ້ລົມ ກັບຍານາງຊັນນີ ມາສະເໜີທ່ານ ຍານາງພາວະດີ ມີຊື່ເປັນພາສາອັງກິດວ່າ ຊັນນີ “Sunny” ຊຶ່ງມີຄວາມໝາຍວ່າ “ແສງ ແດດກ້າ” ນາມສະກຸນປັນຍານຸວົງ ຣູເບັກ ຊັນນີ ເກີດຢູ່ເມືອງປາກຊັນ ແຂວງບໍລິຄຳໄຊ ປະເທດລາວ ເປັນລູກສາວຄົນທີສອງ ຂອງອ້າຍເອື້ອຍນ້ອງສາມຄົນ ຄອບຄົວປັນຍາ ນຸວົງ ເປັນຊາວໄຮ່ຊາວນາ ເດີນທາງເຂົ້າມາຕັ້ງຖິ່ນຖານຢູ່ສະຫະລັດ ໃນປີ 1981 ເວລາ ນັ້ນ ນາງຊັນນີ ມີອາຍຸສອງປີ ຄອບຄົວປັນຍານຸວົງ ບໍ່ແຕກຕ່າງກັບບັນດາຜູ້ມາຮອດໃໝ່ ຕ້ອງໄດ້ເລີ້ມຈາກສູນ ໂດຍອາໄສການຊ່ວຍເຫຼືອຈາກໂຄງການຊ່ວຍເຫຼືອອົບພະຍົບຂອງ ລັດຖະບານ ກາງ ໃນຂັ້ນຕົ້ນເຂົາເຈົ້າໄດ້ປະເຊີນໜ້າກັບສິ່ງແວດລ້ອມໃໝ່ຕ່າງໆ ໃນໄລຍະ 40 ປີທີ່ຜ່ານມານີ້ ຄອບຄົວປັນຍານຸວົງ ໄດ້ຊົມຊື່ນກັບອິດສະຫລະພາບ ເສລີ ພາບ ແລະໂອກາດທຸກໆຢ່າງ ທີ່ເຮັດພວກລູກເຕົ້າໄດ້ຮັບຜົນສຳເລັດດ້ານການສືກສາ ຍານາງຊັນນີເວລານີ້ໄດ້ກາຍມາເປັນທະນາຍຄວາມຂອງລັດ ຫຼື Public Defender ຢູ່ ສານເມືອງເມັກເຄລັນເບີກ (Mecklenburg) ລັດຄາໂຣໄລນາເໜືອ ມາເປັນເວລາກວ່າ ນຶ່ງທົດສະວັດແລ້ວ ປະສົບການດັ່ງກ່າວໄດ້ເປັນແຮງຊຸກຍູ້ ໃຫ້ຍານາງຊັນນີ ກ້າວເຂົ້າ ມາສະໝັກແຂ່ງຂັນເປັນຜູ້ພິພາກສາ ຢູ່ສານເມືອງດັ່ງກ່າວ ຍານາງຊັນນີ ເຖິງແມ່ນໄດ້ມາ ເຕີບໃຫຍ່ຢູ່ໃນສະຫະລັດ ແຕ່ກໍສາມາດປາກເວົ້າພາສາລາວໄດ້ດີດ້ວຍສຳນຽງປາກຊັນ ຊຶ່ງຍານາງໄດ້ອະທິບາຍ ກ່ຽວກັບໜ້າທີ່ວຽກງານສູ່ ວີໂອເອ ຟັງດັ່ງນີ້: ສະຫະລັດອາເມຣິກາ ເປັນປະເທດທີ່ເປີດໂອກາດໃຫ້ແກ່ທຸກໆຄົນບັນລຸຄວາມໄຝ່ຝັນຂອງຊາວອາເມຣິກັນ ການສຶກສາແມ່ນແສງສະຫວ່າງ ທີ່ສິດສອນໃຫ້ມີຄວາມມານະອົດທົນ ແລະເປັນຜູ້ສະຫຼຽວສະຫຼາດ ຍານາງຊັນນີ ໄດ້ອະທິບາຍ ເຖິງປະສົບການຊີວິດຂອງການສຶກສາ ກ່ອນຈະມາປະກອບໜ້າທີ່ເຮັດວຽກງານສູ່ ວີໂອເອ ຟັງດັ່ງນີ້: ເຖິງແມ່ນວ່າພໍ່ແມ່ຂອງຍານາງຊັນນີເປັນຊາວນາ ແຕ່ເຂົາເຈົ້າບໍ່ໄດ້ລົດລະເຫັນ ຄວາມສຳຄັນ ດ້ານການສຶກສາ ສຳລັບພວກລູກໆທຸກຄົນ ຊຶ່ງຍານາງຊັນນີໄດ້ກ່າວເຖິງຕອນນີ້ວ່າ: ເມືອງເມັກເຄລັນເບີກ (Mecklenburg) ລັດຄາໂຣໄລນາເໜືອ ເປັນເມືອງນ້ອຍໆ ຕັ້ງຢູ່ທາງພາກໃຕ້ຂອງສະຫະລັດ ເມື່ອສີ່ທົດສະວັດກ່ອນ ດິນແດນແຫ່ງນີ້ເກືອບວ່າບໍ່ມີປະຊາຊົນ ຈາກເຂດເອເຊຍອາໄສຢູ່ເລີຍ ແຕ່ບັດນີ້ໄດ້ປ່ຽນແປງສັງຄົມໃນເຂດດັ່ງກ່າວ ຍານາງຊັນນີເປັນທີ່ຮູ້ກັນດີໃນວົງການລັດຖະບານທ້ອງຖິ່ນ ໃນປັດຈຸບັນໄດ້ປະກາດສະໝັກເຂົ້າມາຮັບໃຊ້ສັງຄົມຢູ່ໃນລະດັບຜູ້ພິພາກສາ ຊຶ່ງຍານາງ ໄດ້ກ່າວສະຫລຸບສູ່ ວີໂອເອ ຟັງດັ່ງນີ້: ຍານາງຊັນນີ ປັນຍານຸວົງ ຣູເບັກ ເປັນສະຕີທີ່ມີຄວາມອົດທົນ ແລະໄດ້ເຂົ້າຮັບໃຊ້ສັງຄົມທາງດ້ານກົດໝາຍຢ່າງໜ້າສັນລະເສີນ ຍານາງອາດຈະກາຍມາເປັນຜູ້ພິພາກສາ ອາເມຣິກັນເຊື້ອສາຍລາວ ຢູ່ໃນການເລືອກຕັ້ງ ໃນວັນທີ 3 ພະຈິກ ປີ 2020 ຈະມາເຖິງນີ້